Poul Nielson (S), 1999-05-04:
I 1992 vedtog Folketinget MIKA-bistanden.
Det var en opfølgning af Riotopmødets krav om yderligere midler til miljø og udvikling.
Dermed markerede vi dansk vilje til at se tingene i sammenhæng og yde en ekstra indsats for miljøet i den samlede bistand.
Denne ekstra indsats og sammenhængen mellem den nye ramme og den almindelige udviklingsbistand er i dag et kvalitetsmærke, vi kan være stolte af.
Vores eksempel er især vigtig i en tid, hvor andre rige lande ikke engang lever op til målene for udviklingsbistand stik imod kravene fra Rio. Man kan ikke adskille bekæmpelsen af fattigdom og hensynet til miljøet.
Det er de fattigste, der er tvunget til at leve med de negative konsekvenser af miljøforureningen.
Omvendt er fattigdom ligesom uvidenhed ofte en væsentlig årsag til rovdriften på naturressourcerne.
Der er derfor ikke tale om en arbejdsdeling, hvor den nye ramme står for miljøet og ulandsrammen for fattigdomsbekæmpelsen.
Det er tværtimod styrken, at begge hensyn er til stede i begge rammer.
Hovedparten af Danmarks omfattende indsats for miljøet i udviklingslandene er beskrevet i den redegørelse om miljø og udviklingsbistand under ulandsrammen, som jeg i januar måned sendte til Folketinget.
Det skete parallelt med udenrigsministerens udgivelse af regeringens MIKA-redegørelse.
Danidas årelange erfaringer med miljø- og udviklingssamarbejde generelt kommer os også til gode i bistanden under miljø-, freds- og stabilitetsrammen.
Vi har i dialog med vores samarbejdspartnere i Syd udviklet nogle fundamentale principper, der sikrer, at udviklingsbistanden har høj kvalitet og virker efter sin hensigt.
De globale midler under rammen bruges til internationale arrangementer og innovative projekter med høj demonstrationsværdi, også uden for de normale indsatslande.
Vi er meget selektive over for ansøgninger om støtte til de ofte ganske bekostelige internationale møder og workshops, og hvad det nu hedder alt sammen.
Vi prøver at undgå støtte til møder præget af politisk candyfloss, hvor, om man vil, husarerne ofte simpelt hen bekræfter hinanden i velkendte synspunkter.
I FN's Kommission for Bæredygtig Udvikling tager man bæredygtig energi op som et tema ved det niende møde i år 2001.
Udenrigsministeriet har netop igangsat en høringsproces
om en dansk strategi for bæredygtig energi til CSD 9. Den ventes at ligge klar her til efteråret.
Danida planlægger internationale arrangementer og udarbejdelse af et debatoplæg om centrale ulandsrelaterede temaer for at skabe nye veje frem mod mødet i 2001.
Hovedvægten under rammen ligger i de bilaterale indsatser i de to definerede regioner.
I Danida har vi været igennem en omfattende dialog med vore samarbejdslande i Sydøstasien og i det sydlige Afrika for at finde frem til de bedste og mest påtrængende fattigdomsrelaterede miljøprojekter.
I den forbindelse har Danidas og DANCED's fælles strategier for dansk regional miljøbistand til de her to regioner været et vigtigt udgangspunkt.
Indsatslandene har generelt ikke den fornødne kapacitet til at håndtere deres egne miljøproblemer.
Vi prøver at afhjælpe dette ved i første omgang at lægge vægt på aktiviteter, der styrker de lokale og nationale niveauer.
Det vil også bidrage til at skabe det fundament, som vi gradvis vil skulle basere et øget og mere ambitiøst regionalt samarbejde på.
I Sydøstasien samarbejder Danida med Vietnam, Laos og Cambodja på baggrund af en samlet tilsagnsramme i år på 145 mio. kr. Miljøbistanden til Vietnam er længst fremme med bevillinger på i alt over 61 mio. kr.
F.eks. bistår vi det vietnamesiske skovdepartement med at udarbejde en national strategi for forvaltningen af beskyttede og fredede områder, som vil kunne få stor betydning på lidt længere sigt.
Samlet har vi ydet over 73 mio. kr. til regionale projekter for de tre lande, bl.a. til et stort regionalt skovfrøprojekt.
I det sydlige Afrika arbejder vi i Malawi, Mozambique, Tanzania og Zimbabwe.
Tilsagnsrammen for i år er på 217,2 mio. kr.
Som eksempel på vores indsats kan jeg nævne, at der i Tanzania gennemføres et miljøprojekt i byen Mwanza, som Udenrigsudvalget i øvrigt besøgte her i januar, og to andre miljøprojekter for byer er under forberedelse.
De støtter både lokale myndigheders formulering af miljøhandlingsplaner og konkrete lokale, fysiske indsatser vedrørende f.eks. sanitetsforhold, affaldshåndtering eller spildevand.
Herved opbygges de lokale partneres kapacitet til at kunne forvalte de lokale miljøproblemer.
Med den gradvise udvikling af den nationale kapacitet til at håndtere disse problemer er der kommet en vis fremdrift også i det regionale samarbejde.
Som eksempler kan jeg nævne, at vi støtter den regionale indsats vedrørende forvaltning og beskyttelse af de knappe vandressourcer og kystzoneforvaltning.
I Danida fokuserer vi på at opdyrke de indsatsområder, der er blevet udvalgt i de indledende år af miljøstøtten.
Vi vil udbygge og konsolidere det konkrete samarbejde for at skabe nogle fastere og mere langsigtede rammer for MIFRESTA-samarbejdet.
Der er altså efter min opfattelse ikke for nærværende behov for at ændre på kredsen af samarbejdslande.
Samtidig undersøger vi i øjeblikket mulighederne for at styrke oplysningsarbejdet yderligere for at fastholde og udbygge den folkelige opbakning bag også denne del af den danske bistand.
Vi er gået i gang med de store udfordringer, det langsigtede programmatiske samarbejde.
Det kræver tid, indsigt, forståelse og viden om de sektorer og samfund, vi arbejder i og med.
Det kræver koncentration og tyngde i måden, vi anvender vore ressourcer på, såvel de menneskelige som de finansielle.
Vi er godt i gang med at udvikle det regionale samarbejde med projekter, der lever op til de kvalitetskrav, der også gælder for den bilaterale indsats.
Det er ikke alle miljøproblemer, der faktisk forudsætter en regional løsning, og vi slækker ikke på kravene bare for at gennemføre et regionalt projekt; det ville ingen være tjent med.
Ambitionsniveauet i det videre arbejde er højt, og det skal det være, for det er en stor udfordring at bistå med afhjælpning af miljøproblemerne blandt verdens fattigste mennesker.
Forhandling